Comença la difusió del dissetè festival Terra de Trobadors

“Mil anys d’història” és el títol de l’edició d’enguany.

Ja gairebé tot és a punt. El proper 7 de setembre començarà la dissetena edició del festival Terra de Trobadors, una cita ineludible que tenen any rere any tots els castellonins amb el passat de la vila. Enguany es tractaran els mil anys d’història del comtat d’Empúries, una commemoració estretament relacionada amb la història de l’església, avui proclamada basílica.

La difusió del festival medieval ja ha començat amb el repartiment dels llibrets de la programació i dels pòsters anunciadors, així com la posada a la venda dels vídeos promocionals que s’han elaborat per a l’ocasió.

Dins d’aquesta difusió està prevista, novament, l’emissió per Televisió de Catalunya de l’espot de 20 segons del festival que en anteriors edicions TV3 i el 33 han emès, regularment els dies previs, en horari de màxima audiència.

El festival Terra de Trobadors es celebrarà del 7 al 10 de setembre de 2007 i serà presentat públicament a Castelló d'Empúries el divendres 24 d’agost en roda de premsa.

